Ördögkatlan: egy emberi, azaz „korszerűtlen” fesztivál
2014. július 10., csütörtök 07:00
Pécs, 2014. július 10. - Az Ördögkatlan Fesztivál hetedik éve üzeni és bizonyítja létével, hogy szükségünk van olyan régimódi érzetekre, élményekre, mint a békés fűben ücsörgés, a jóízű beszélgetések régi barátokkal vagy a rácsodálkozás új emberekre, a gyerekekkel való közös játszás-zenélés-táncolás, ...
... a különleges hangulatú koncertek a szabadban, udvarokon, pincék előtt, kertek mögött, a jó színházi előadások utáni merengések egy pohár bor mellett - összefoglalva: a művészi és emberi minőség tiszteletére. Mindez roppant korszerűtlen, szinte nem-normális, de ezért szeretik annyira a katlanozók - fellépők és fesztiválozók - azt az öt napot minden évben.
A négy kis baranyai faluban, Nagyharsányban, Kisharsányban, Palkonyán, Beremenden és a Vylyan teraszon hetedik éve él és virul egy olyan összművészeti fesztivál, ahol mindennek embermérete és emberi tempója van, ahol hallótávolságon belül egyszerre csak egy zene szól, de az micsoda zene! Ahol az infópultban Kati néni áll Nagyharsányból, és mindenben segít. Ahol a fényszennyezettség olyan kicsi, hogy Beethoven IX. szimfóniáját hallgatva, a fűben heverve beleveszhetünk a csillagos égbolt végtelenségébe. A fellépők sem sietnek koncert vagy előadás után, együtt kóstolgatják a legjobb villányi borokat a fesztiválozókkal.
Idén augusztus 5. és 9. között több mint 400 komoly- és könnyűzenei koncerttel, színházi előadással, kiállítással, irodalmi esttel, beszélgetéssel, cirkuszi előadással, családi programmal és szeretetteljes légkörrel várja az Ördögkatlan a fesztiválozókat. Csak néhány név a fellépők és programok listájáról: In Memoriam Cseh Tamás (a Kórusok Éjszakája résztvevőivel), Beethoven: IX. szimfónia, Lajkó Félix, Katona József Színház, Quimby, Forte Társulat, Dohnányi Zenekar, Csík Zenekar, 30Y, Pintér Béla és Társulata, Rájátszás, Wahorn András, Mitch & Mitch, Kiscsillag, Budapest Bár, Mediawave, Hrabal 100 vurstli, Tompos Kátya, Balthazar Montanaro, Alma együttes, Operabeavató: Offenbach, Csiky Gergely Színház, Cifra Udvar, Mesekotyvasztó, Faluturisták, Watta Cirkusz, Bezzegakurvabeckek, Both Miklós és a Palimo Story, Wombo Orchestra, Pécsi Bölcsész Udvar, Ferenczi György és a Rackajam, Svjata Vatra, Jelenkor beszélgetések…
A fesztivál teljes programja itt található.
Forrás: Szemerédi Fanni
» XIII. Nemzetközi Bluegrass és Akusztikus Zenei Fesztivál
Pécs-Abaliget, 2015. augusztus 7. - Több mint húsz koncertet kínál az érdeklődőknek a Nemzetközi Bluegrass és Akusztikus Zenei Fesztivál és Workshop, amelynek mától már tizenharmadik alkalommal ad otthont Abaliget.
» MÚZSA & SZEGEDIEK: a Jávorkai testvérek Pécsen
Egy jó cím kulcsot ad a műhöz, a jó előadóművész pedig ajtót nyit a zene világába. A Pannon Filharmonikusok november 21-én, csütörtökön 19 órakor a Kodály Központban beszédes műsorral és virtuóz közreműködőkkel várja közönségét MÚZSA & SZEGEDIEK című koncertjén.